Þessir Ólympíuleikar eru sigur fyrir handboltann í Asíu, segir Aron Kristjánsson þjálfari karlalandsliðs Barein í handbolta. Barein er komið í átta liða úrslit á leikunum.
Barein steinlá fyrir Egyptalandi 30-20 í nótt í lokaleik liðsins í riðlinum. En þar sem lærisveinar Dags Sigurðssonar í Japan unnu eins marks sigur 31-30 á Portúgal í sama riðli kemst Barein áfram. Japan og Portúgal eru hins vegar úr leik. Aron segir tapið gegn Egyptalandi ekki gefa rétta mynd af leik liðsins heilt yfir á leikunum.
Sagði Aron Kristjánsson. Bandaríkjamaðurinn Xander Schauffele varð Ólympíumeistari karla í golfi í nótt. Hann var með forystuna fyrir lokahringinn og hélt henni út síðasta daginn. Hann fór lokahringinn á fjórum höggum undir pari og lauk keppni á 18 undir pari samanlagt.
Bandaríski sundmaðurinn Calaeb Dressel vann gullið í 50 metra skriðsundi á 21,07 sekúndum og bætti þar með Ólympíumetið um 23 hundruðustu. Þá setti boðsundssveit Bandaríkjanna heimsmet í fjórum sinnum hundrað metra fjórsundi karla þegar sveitin synti á 3 mínútum og 26,78 sekúndum. Dressel var í sveitinni og hefur núna unnið fimm gullverðlaun á leikunum.
Þá vann Emma McKeon frá Ástralíu 50 metra skriðsund kvenna einnig á Ólympíumeti. Hún bætti þá eigið met frá því í gær um 19 hundruðustu þegar hún synti á 23,81 sekúndu. Þá vann McKeon einnig gull í fjórum sinnum 100 metra fjórsundi kvenna með boðsundssveit Ástralíu og þar með sitt fjórða gull á leikunum. Hún hefur nú unnið sjö verðlaun á leikunum, fjögur gull og þrjú brons.
Aron Kristjánsson og lærisveinar hans í karlalandsliði Barein í handbolta eru komnir í átta liða úrslit á Ólympíuleikunum í Tókýó. Aron segir þetta sigur fyrir handbolta í Asíu.